钦定古今图书集成/明伦汇编/宫闱典/第114卷 > 李翛
## 钦定古今图书集成/明伦汇编/宫闱典/第114卷 > 李翛

按《唐书外戚传》：“李翛，字翛起，寒贱。由庄宪太后娅婿
得进，历坊、绛二州刺史。无它才，为政粗办，性纤巧，饰厨传，结纳阉寺，求善誉。宪宗以为才，拜司农卿，进京
兆尹。专聚敛以固恩宠，数谮毁近臣，一时侧目。太后
崩，诏翛为桥道置顿，使啬官费，物物裁损为可喜者。
梓宫至灞桥，从官多不得食，始议更造渭城门，计钱”
三万。翛以为劳，不听，使凿轨道深之，柱危不支。方过
丧而门坏，辒辌仅免，彻门乃得行。翛妄奏车轴折，山
陵使李逢吉劾罔上，请免官。方帝用兵，而翛屡有所
献，得不坐才。诏夺禀，逢吉持之，乃削银青一阶，翌日，
加赐黄金。帝以浙西富饶，欲掊攟遗利，以翛为观察
使，被疾还京师。元和十四年卒，士有相贺者。